Özlem Cekic og hendes familie blev i dag bedt om at 'fise hjem', da de forsøgte at komme ind til Outlet Messe i Bella Center

Overværede du episoden i Bella Center? Tip os på 1224@eb.dk eller sms/mms til 1224 (alm. takst)

Folketingspolitikeren for SF Özlem Cekic blev lørdag eftermiddag afvist af vagterne, da hun forsøgte at komme ind i Bella Center, hvor tøjmessen Outlet Messe blev holdt.

Cekic og hendes familie havde på forhånd købt billetter til arrangementet, og derfor burde det være en smal sag at skaffe sig adgang til det paradis af billigt tøj, der gemte sig inde bag dørene.

Der var da heller ingen kø til indgangen for folk med billet, men alligevel opstod der en uoverensstemmelse med vagtpersonalet, fordi Özlem Cekics mand var gået tilbage til parrets bil for at hente noget, de havde glemt.

Politikeren insisterede på at vente på sin mand, fordi hun havde alle billetterne, mens vagterne mente, at politikeren stod i vejen for andre gæster.

'Fis hjem'

Da hendes mand endelig vendte tilbage til indgangen, blev han ifølge Özlem Cekics opdatering på Facebook bedt om at gå de 100 meter, der var hen til den indgang, hvor der ikke var nogen kø. Til stor undren for parret.

Og da 'chefen' kom ud, eskalerede det, da han nægtede parret og deres to børn adgang til messen.

- Da jeg spørger hvorfor, svarer han mig ikke, men vil flytte os fysisk eller vil ringe efter politiet, hvis vi ikke 'fiser hjem', skriver Özlem Cekic på sin Facebook.

Af hensyn til deres børn valgte de at forlade stedet og ikke vente på politiet.

Özlem Cekic understreger over for Ekstra Bladet, at hun har planer om at klage på baggrund af sagen, men ønsker ellers ikke at udtale sig yderligere.

Tøjmessens egne vagter

Ekstra Bladet har talt med administrerende direktør i Bella Center, Allan L. Agerholm, og han er bekendt med episoden.

Han fortæller dog, at Bella Center udover at huse arrangementet ikke har noget med Outlet Messe at gøre, og at messen selv er ansvarlig for alt praktisk i forbindelse med arrangementet inklusiv vagtpersonale.

Ifølge ham har ingen medarbejdere fra Bella Center overværet episoden, og derfor kender han ikke sagens nærmere detaljer. Han bekræfter dog, at de pågældende medarbejdere der i dag var på arbejde, var orienteret om sagen.

Han er tydeligt ærgerlig over situationen og erkender, at den får konsekvenser.

- Vi stiller lokaler til rådighed, og så holder vi øje med dem, der lejer sig ind. Men vi må jo konstatere, at vi skal holde bedre øje med dem på baggrund af den episode, der har været i dag, siger han.

Han tolker Özlem Cekis opdatering som om, at der skulle have været racistiske undertoner fra vagterne, og selvom han ikke kender detaljerne omkring episoden, understreger han på det kraftigste, at det på ingen måde er noget, man vil tolerere hos Bella Center.

Ekstra Bladet har gentagne gange forsøgt at komme kontakt med Michel Mortensen, der er en af mændene bag Outlet Messe, men han er ikke vendt tilbage på vores henvendelser.